Pigo la kona ni aina ya uanzishaji wa mpira uliokufa baada ya mpira kutoka nje ya uwanja kwa kuvuka mstari wa upande wa goli bila ya goli kufungwa na mpira huo kuwa umeguswa na mchezaji wa timu inayokaba. Mpira hupigwa kwa kutengwa kwenye kona ya uwanja, mahali mstari wa pembeni unapokutana na mstari wa upande wa goli. Mara kadhaa upigaji wa kona huweza kusababisha goli lakini ni nadra kulinganisha na penalti au faulu zinazopigwa karibu na eneo la penalti. Refa msaidizi hutoa ishara ya kona kwa kunyoosha bendera juu na kuelekeza eneo la kona, hata na hivyo hii haimaanishi atakaponyooshea bendera ndipo kona itakapo pigiwa, refa ndiye anayetoa maamuzi kwa kunyoosha mkono kuelekeza eneo la kupigia. Refa huonyesha eneo la kupigia kona kwa kunyoosha mkono juu kuelekea upande wa kupigia kona. Mpira lazima uwekwe chini katika eneo lililochorwa robo duara lenye nusu kipenyo cha mita moja kutoka kwenye bendera ya kona maalumu kwa ajili ya kupiga kona. Wachezaji wote ambao kona inaelekezwa golini kwao lazima wawe umbali wa mita 9 kutoka kona inapopigiwa mpaka kona itakapopigwa, kama watahitaji kukaba kona itakayoanzishwa kwa pasi fupi, itawalazimu kusimama umbali huo katika alama zilizowekwa kwenye mstari wa pembeni na ule wa upande wa goli.